CELEX: 32022R0255
Language: fi
Date: 2021-12-15 00:00:00
Title: Komission delegoitu asetus (EU) 2022/255, annettu 15 päivänä joulukuuta 2021, neuvoston asetuksen (ETY) N:o 95/93 muuttamisesta siltä osin kuin on kyse toimenpiteiden jatkamisesta lähtö- ja saapumisaikojen käyttösäännöistä covid-19-kriisin vuoksi myönnettävän väliaikaisen helpotuksen osalta

23.2.2022   
               
               
                  FI
               
               
                  Euroopan unionin virallinen lehti
               
               
                  L 42/1
               
            
         KOMISSION DELEGOITU ASETUS (EU) 2022/255,
         annettu 15 päivänä joulukuuta 2021,
         neuvoston asetuksen (ETY) N:o 95/93 muuttamisesta siltä osin kuin on kyse toimenpiteiden jatkamisesta lähtö- ja saapumisaikojen käyttösäännöistä covid-19-kriisin vuoksi myönnettävän väliaikaisen helpotuksen osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon lähtö- ja saapumisaikojen jakamista yhteisön lentoasemilla koskevista yhteisistä säännöistä 18 päivänä tammikuuta 1993 annetun neuvoston asetuksen (ETY) N:o 95/93 (1) ja erityisesti sen 10 a artiklan 5 kohdan,
         sekä katsoo seuraavaa:
         
                     (1)
                  
                  
                     Lentoliikenteen määrä Euroopan talousalueella (ETA) on vuonna 2021 ollut jatkuvasti suurempi verrattuna samoihin viikkoihin vuonna 2020 covid-19-kriisin alkamisen jälkeen, mikä osoittaa elpymisen jatkuvan. Eurocontrolin ennusteen mukaan keskimääräisen vuotuisen lentoliikennemäärän odotetaan kasvavan 89 prosenttiin vuonna 2022 realistisimmassa ennusteskenaariossa.
                  
               
                     (2)
                  
                  
                     Lentoliikenne ei elvy samaan tahtiin kaikilla maailman alueilla, ja monissa maissa viranomaisten covid-19:n leviämisen hillitsemiseksi toteuttamat rajoittavat terveystoimenpiteet ovat yhä voimassa ja heikentävät edelleen kulutuskysyntää. Lisäksi covid-19:n kehitys ja huolta aiheuttavat mahdolliset uudet muunnokset pitävät yllä epävarmuutta.
                  
               
                     (3)
                  
                  
                     Nämä olosuhteet eivät ole lentoliikenteen harjoittajien hallittavissa, ja niistä johtuva lentoliikenteen harjoittajien toteuttama vapaaehtoinen tai pakollinen lentoliikenteen peruuttaminen kysynnän muutosten mukaan on välttämätön tai oikeutettu reaktio kyseisiin olosuhteisiin.
                  
               
                     (4)
                  
                  
                     Asetuksen (ETY) N:o 95/93 8 artiklan 2 kohdan mukaan, luettuna yhdessä sen 10 artiklan 2 kohdan kanssa, lentoliikenteen harjoittajien on käytettävä vähintään 80 prosenttia niille jaetuista lähtö- ja saapumisaikojen sarjoista tai ne menettävät aiemmin saavuttamat oikeutensa näihin lähtö- ja saapumisaikojen sarjoihin (ns. ”käytä tai menetä” -sääntö). Covid-19-kriisin vuoksi sekä lentoliikenteen harjoittajien taloudellisen tilanteen suojelemiseksi ja pelkästään lähtö- ja saapumisaikojen säilyttämiseksi liikennöitävien tyhjien tai lähes tyhjien lentojen kielteisten ympäristövaikutusten välttämiseksi ”käytä tai menetä” -säännön soveltaminen keskeytettiin 1 päivän maaliskuuta 2020 ja 27 päivän maaliskuuta 2021 väliseksi ajaksi ja käyttövaatimus pienennettiin 50 prosentiksi 28 päivän maaliskuuta 2021 ja 26 päivän maaliskuuta 2022 väliseksi ajaksi.
                  
               
                     (5)
                  
                  
                     Vaikka lentoliikenteen määrä Euroopan talousalueella jatkoi kasvuaan vuonna 2021, määrä jää edelleen alle vuoden 2019 liikennemäärän. Eurocontrolin tiedot osoittavat, että lokakuussa 2021 lentoliikenteen määrä oli kaiken kaikkiaan 27 prosenttia alle vuoden 2019 tason.
                  
               
                     (6)
                  
                  
                     Eurocontrolin 15 päivänä lokakuuta 2021 esittämän seitsenvuotisen ennusteen mukaan vuotuiset liikennemäärät ovat todennäköisimmässä skenaariossa vuonna 2022 keskimäärin 89 prosenttia vuoden 2019 vastaavista tasoista. Käytettävissä olevien vuotta 2021 koskevien Eurocontrolin kuukausiennusteiden ja vuoden 2022 käytettävissä olevan Eurocontrolin vuotuisen keskiarvon perusteella lentoliikennemäärän odotetaan kesäaikataulukaudella 2022 olevan 85 prosenttia tai yli 89 prosenttia vuoden 2019 tasoista. Vuoden 2019 tasot uskotaan saavutettavan kuitenkin vasta vuoden 2023 loppuun mennessä. Sen vuoksi on kohtuullista olettaa, että lentoliikenteen väheneminen vuoteen 2019 verrattuna jatkuu todennäköisesti kesäaikataulukaudella 2022.
                  
               
                     (7)
                  
                  
                     Maailman terveysjärjestön (WHO) ja Euroopan tautienehkäisy- ja -valvontakeskuksen (ECDC) kokoamat tiedot osoittavat, että lentoliikenteen jatkuva väheneminen johtuu covid-19-kriisin vaikutuksista. Käytettävissä olevien tietojen perusteella tartuntamäärien muutokset ja jäsenvaltioiden ja kolmansien maiden reagointi näihin muuttuviin lukuihin korreloivat keskenään niin, että käyttöön otetaan lentomatkustukseen vaikuttavia toimenpiteitä, mikä johtaa lentoliikenteen vähenemiseen. Tällaiset toimenpiteet, jotka voidaan ottaa käyttöön tai lakkauttaa hyvin lyhyellä varoitusajalla, edistävät epävarmuuden ilmapiiriä ja vaikuttavat kielteisesti kuluttajien luottamukseen ja varauskäyttäytymiseen. Tämä osoittaa, että lentoliikenteen väheneminen johtuu covid-19-kriisin vaikutuksista.
                  
               
                     (8)
                  
                  
                     Vaikka ECDC:n 30 päivänä syyskuuta 2021 esittämät tiedot osoittavat, että 61,1 prosentilla ETA:n koko väestöstä on täysi rokotussuoja, WHO:n verkkosivustolta saadut tiedot osoittavat, että rokotusaste on monissa maissa edelleen alhainen. Lisäksi mahdollisuus eri alueilla ilmeneviin uusiin huolta aiheuttaviin muunnoksiin luo epävarmuutta. Lentoliikenteen määrä ei siis kasva samaan tahtiin maailmanlaajuisella tasolla.
                  
               
                     (9)
                  
                  
                     Jäsenvaltiot ja kolmannet maat voivat jatkaa uusiin muunnoksiin vastaamista ottamalla käyttöön toimenpiteitä, joilla voi olla merkittävä vaikutus lentomatkustukseen. Sen vuoksi on kohtuullista odottaa, että peruutuksia tehdään covid-19-kriisin vuoksi edelleen huomattava määrä ja erityisesti reiteille, jotka suuntautuvat niihin maihin, joissa sovelletaan erittäin tiukkoja terveystoimenpiteitä tai joissa rokotusaste on edelleen alhainen tulevalla kesäaikataulukaudella. Tämän vuoksi lentoliikenteen harjoittajien ei voida odottaa noudattavan normaalia 80 prosentin lähtö- ja saapumisaikojen käyttöastetta kaikilla reiteillä.
                  
               
                     (10)
                  
                  
                     Sen vuoksi on tarpeen pidentää asetuksen (ETY) N:o 95/93 10 a artiklan 3 kohdassa säädetty ajanjakso kattamaan kesäaikataulukauden 2022, joka alkaa 27 päivänä maaliskuuta 2022 ja päättyy 29 päivänä lokakuuta 2022.
                  
               
                     (11)
                  
                  
                     Lentojen peruutuksia, kuormauskertoimia sekä kaluston kokoa ja käyttöä koskevissa tiedoissa oli hyvin suuria eroavuuksia yksittäisten lentoliikenteen harjoittajien liiketoimintamallista ja markkinoista riippuen. Keskimäärin suuntaus näyttää maaliskuusta 2021 heinäkuuhun 2021 olleen paraneva niiden tietojen perusteella, jotka toimitettiin 16 unionin lentoliikenteen harjoittajan ja 16 unionin ulkopuolisen lentoliikenteen harjoittajan osalta. Niiden lentoliikenteen harjoittajien osalta, jotka liikennöivät pitkän matkan reiteillä, joihin matkustajien matkustamista suuresti haittaavat terveystoimenpiteet vaikuttavat, suuntaus ei ollut seurattujen indikaattorien mukaan yhtä positiivinen, mikä antaa lisäperusteen 10 a artiklan 3 kohdassa säädetyn lähtö- ja saapumisaikojen käyttösäännöistä myönnettävän huojennuksen pidentämiselle.
                  
               
                     (12)
                  
                  
                     Lähtö- ja saapumisaikojen käyttöasteen korottaminen 64 prosenttiin on perusteltua, koska lentomatkustaminen ETA:n markkinoilla näyttää kaiken kaikkiaan rohkaisevia merkkejä elpymisestä, tärkeät kansainväliset markkinat ovat taas avautumassa (esimerkiksi Amerikan yhdysvallat vuoden 2021 marraskuusta) ja matkustaminen helpottuu covid-19-todistuksen tunnustavissa maissa.
                  
               
                     (13)
                  
                  
                     Ennakkovarauksia koskevat tiedot osoittavat, että matkustajat varaavat vuonna 2021 edelleen lennot lähempänä lähtöpäivää kuin vuonna 2019. Suuntaus on kuitenkin vähitellen paranemassa.
                  
               
                     (14)
                  
                  
                     Lähtö- ja saapumisaikojen käyttöaste olisi vahvistettava tasolle, joka edistää paitsi tavoitetta myöntää lentoliikenteen harjoittajille helpotuksia nykyisissä olosuhteissa myös tavoitetta varmistaa lentoasemakapasiteetin tehokas käyttö. Lähtö- ja saapumisaikojen käyttöasteessa olisi myös otettava huomioon markkinoiden pitempiaikaiset rakenteelliset muutokset ja kuluttajien käyttäytyminen, jotta markkinat voisivat mukautua asteittain kysynnän muutoksiin ja vapauttaa kapasiteettia kesäaikataulukaudelle 2023. Uuden käyttöasteen vuoksi mahdollisesti vapautuvasta lentoasemakapasiteetista ei myöskään todennäköisesti aiheudu vakavaa häiriötä lentoliikenteen harjoittajien toiminnalle ja verkostoille niin kuin korkeammasta käyttöasteesta aiheutuisi.
                  
               
                     (15)
                  
                  
                     Todennäköisimmän Eurocontrolin lentoliikenne-ennusteskenaarion mukaan lentoliikenteen määrä kesäaikataulukaudella 2022 on yli 85 prosenttia ja mahdollisesti yli 89 prosenttia. Näin ollen 64 prosentin käyttöaste antaa lentoliikenteen harjoittajille kohtuullisen varmuusmarginaalin siinä tapauksessa, että suunnitellut lennot on peruutettava lyhyellä varoitusajalla.
                  
               
                     (16)
                  
                  
                     Muille maailman alueille suuntautuvan lentoliikenteen vähenemistä ei tarvitse ottaa huomioon käyttöasteessa, koska tällaisilla reiteillä voidaan vaikutusten ilmetessä myöntää riittävä helpotus ”käytä tai menetä” -säännöstä asetuksen (ETY) N:o 95/93 10 artiklan 4 kohdan e alakohdan mukaisesti.
                  
               
                     (17)
                  
                  
                     Vaikka yleisesti oletetaan, että lentoliikenteen harjoittajat aloittavat liikennöinnin heti kysynnän elvyttyä, alhaisempi käyttökynnys tuo mukanaan riskin siitä, että jotkin lentoliikenteen harjoittajat mahdollisesti vähentävät toimintansa joillakin lentoasemilla välttämättömään vähimmäismäärään, joka on tarpeen näitä lähtö- ja saapumisaikoja koskevien vakiintuneiden oikeuksien säilyttämiseksi, mistä on haittaa kilpailijoille, lentoaseman pitäjille ja kuluttajille. Näitä riskejä lievennetään 64 prosentin käyttöasteella.
                  
               
                     (18)
                  
                  
                     Oikeusvarmuuden luomiseksi erityisesti lähtö- ja saapumisaikojen koordinaattoreille ja lentoliikenteen harjoittajille tämän asetuksen olisi tultava voimaan kiireellisesti seuraavana päivänä sen jälkeen, kun se on julkaistu Euroopan unionin virallisessa lehdessä,
                  
               ON HYVÄKSYNYT TÄMÄN ASETUKSEN:
         
            1 artikla
            Korvataan asetuksen (ETY) N:o 95/93 10 a artiklan 3 kohta seuraavasti:
            
               
                  ”3.   Sovellettaessa 8 artiklan 2 kohtaa ja 10 artiklan 2 kohtaa niiden lähtö- ja saapumisaikojen osalta, joita ei ole annettu koordinaattorin saataville uudelleen jakamista varten 10 artiklan 2 a kohdan mukaisesti 28 päivän maaliskuuta 2021 ja 29 päivän lokakuuta 2022 välisellä kaudella, jos lentoliikenteen harjoittaja voi koordinaattoria tyydyttävällä tavalla osoittaa käyttäneensä kyseistä lähtö- ja saapumisaikojen sarjaa koordinaattorin luvalla vähintään 50 prosenttia aikataulukaudella, joka alkaa 28 päivänä maaliskuuta 2021 ja päättyy 30 päivänä lokakuuta 2021, ja 50 prosenttia aikataulukaudella, joka alkaa 31 päivänä lokakuuta 2021 ja päättyy 26 päivänä maaliskuuta 2022, sekä 64 prosenttia aikataulukaudella, joka alkaa 27 päivänä maaliskuuta 2022 ja päättyy 29 päivänä lokakuuta 2022, lentoliikenteen harjoittajalla on oikeus samaan lähtö- ja saapumisaikojen sarjaan seuraavalla vastaavalla aikataulukaudella.
                  Tämän kohdan ensimmäisessä alakohdassa tarkoitetun kauden osalta 10 artiklan 4 kohdassa ja 14 artiklan 6 kohdan a alakohdassa tarkoitetut prosenttiarvot ovat 50 prosenttia 28 päivänä maaliskuuta 2021 alkavalla ja 30 päivänä lokakuuta 2021 päättyvällä aikataulukaudella, 50 prosenttia 31 päivänä lokakuuta 2021 alkavalla ja 26 päivänä maaliskuuta 2022 päättyvällä aikataulukaudella sekä 64 prosenttia 27 päivänä maaliskuuta 2022 alkavalla ja 29 päivänä lokakuuta 2022 päättyvällä aikataulukaudella.”
               
            
         
         
            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 15 päivänä joulukuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EYVL L 14, 22.1.1993, s. 1.